Christine Antorini (S), 2010-11-12:
Tak for ordet.
Vi har jo – må jeg sige – desværre diskuteret det her ad mange omgange, både lige før sommerferien, hvor regeringen havde sine første nedskæringsforslag klar på voksen- og efteruddannelsesområdet, og her i efterårssæsonen, senest med en meget stor principiel forespørgselsdebat i går omkring regeringens samlede nedskæringer på voksen- og efteruddannelsesområdet.
Det er også nødvendigt, fordi det her rammer kernen i den måde, hvorpå vi har skabt et meget fleksibelt arbejdsmarked, hvor det på den ene side er let at hyre og fyre folk, noget, der måske ikke lyder særlig socialdemokratisk, men det er jo på den anden side kompenseret af en øget sikkerhed, fordi der er nogle rigtig gode muligheder for, at man kan blive omskolet til andre job, og det har været en ordning, som alle på arbejdsmarkedet har værdsat højt.
Det giver nemlig den fleksibilitet for både arbejdsgivere og lønmodtagere, at man har mulighed for at komme videre på trods af økonomisk krise.
Derfor er det jo endnu mere absurd, at det i en situation, hvor der er en økonomisk krise, er lige præcis her, hvor regeringen og Dansk Folkeparti vælger konsekvent at skære ned, nemlig på voksen- og efteruddannelsesområdet.
Det forslag, som vi behandler i dag, er endnu en del af det, og det er, at man åbenbart synes, at det er helt forkert, hvis voksne har lyst til at videreuddanne sig.
Og der er i høj grad brug for, at voksne videreuddanner sig, hvis de ikke fik det gjort, mens de var unge.
Det er en mulighed for, at man kan videreuddanne sig, både inden for det private og det offentlige jobmarked, hvor man kan få det, der hedder SVU, voksen-SU, og hvor man tidligere – indtil det her forslag kom – har kunnet læse videre på det, der svarer til dagpengeniveau.
Jeg kunne forstå på Venstres ordfører, at det opfattede man som meget generøst.
Men vi skal huske på, at det er voksne mennesker, der beslutter at gå ned fra deres faste, fulde løn til, hvad der svarer til dagpengeniveau, og det skal nu forringes yderligere til, at man kun får 80 pct. af dagpengeniveauet.
Men ikke nok med det, den periode, hvor man kan læse på voksenuddannelsesstøtte, begrænses også.
Man halverer den periode over et livsforløb.
Hvor man tidligere kunne læse videre i løbet af 80 uger, altså over et helt livsforløb på arbejdsmarkedet, bliver det reduceret til kun at være 40 uger.
Det giver en række begrænsninger for, at man kan omskole sig ved at tage en videregående uddannelse inden for et andet jobområde, hvor der rent faktisk er nogle muligheder for, at man kan blive ansat.
Vi har ganske svært ved at forstå logikken i det her nedskæringsforslag.
For hvis man læser det høringsnotat, som Undervisningsministeriet har sendt med, kan man jo se, at der er rigtig mange interesseorganisationer, ikke kun fra lønmodtagerside, men i høj grad også fra arbejdsgiverside, der forholder sig til, at det her i hvert fald er den forkerte vej at gå, når der er økonomisk krise.
Derfor vil jeg gerne læse nogle af de høringssvar op, og det her er taget direkte fra det høringsnotat, som ministeriet selv har sendt ud, altså en sammenfatning af, hvad de siger.
Hvis man tager FTF's svar, kan man se, at FTF mener, at forslaget vil medføre en voldsom opbremsning i voksnes kompetencegivende uddannelsesaktivitet.
FTF anser det desuden for en alvorlig forringelse af voksnes muligheder for at videreuddanne sig gennem livet, at genoptjeningsretten på videregående niveau ophører, og at det ikke længere er muligt at aftale orlov efter afskedigelse.
Dansk Industri finder – for lige at have arbejdsgiversiden med – at en nedsættelse af støttesatsen vil begrænse aktiviteten i uddannelsessystemet, og at det kan føre til, at opkvalificeringen af kortuddannede vil lide skade.
Nogle gange skulle man jo tro, at regeringen mener, at det, når man snakker videregående uddannelser, er alle, der vil opgradere sig til at tage en universitetsuddannelse.
Men det er jo slet ikke det, det handler om.
Det handler om hele viften af professionsrettede korte og mellemlange videregående uddannelser, som vi har et fælles politisk ønske om at langt flere kastede sig over, fordi vi har brug for det.
Til slut vil jeg bare nævne vismandsrapporten, som kom for et par uger siden.
Her siger de økonomiske vismænd klart og entydigt, at der er ét meget stort problem, vi har i Danmark, og det er, at produktiviteten falder.
Hvad skyldes det, at produktiviteten falder?
Det er jo ikke, fordi vi ikke arbejder meget.
Nej, og for hver eneste medarbejder, der får noget mere uddannelse, giver det øget produktivitet ude i virksomhederne, men det, der er det store problem, er, at der er for mange, der ikke har tilstrækkelige uddannelseskompetencer, især inden for det private erhvervsliv.
Og det er det private erhvervsliv, som har kunnet bruge de her muligheder til at opgradere deres medarbejdere.
Vi forstår ganske enkelt ikke logikken bag dette forslag og hele den vifte af øvrige nedskæringsforslag, der er på voksen- og efteruddannelsesområdet, hvorfor vi selvfølgelig heller ikke kan støtte det.